Šest žrtava tornada u SAD
Američki srednji zapad oporavlja se nakon smrtonosnih tornada koji su tokom vikenda pogodili to područje
Do prolaska oluje, najmanje 120 tornada opustošilo je djelove Kanzasa, Oklahome, Nebraske i Ajove. Stanovnici su se vratili u svoje domove da bi raščistili ruševine, dok su spasilačke ekipe tragale za preživjelima. U jednom od najteže pogođenih područja, Vudvordu, mnogi su bili zatečeni nevremenom, s obzirom na to da se sirene nisu oglasile nakon što je munja pogodila sistem za upozoravanje. ”, kaže jedan stanovnik. U tornadu koji je pogodio ovu zajednicu, poginulo je šest osoba, među kojima su otac i dvije ćerke. Desetine kuća i drugih objekata sravanjeni su sa zemljom, naročito u ovom poslovnom području. U gradić su upućeni kamioni sa hranom, vodom, poljskim krevetima i drugim neophodnim zalihama. Više od osam hiljada stanovnika je bez električne energije. Guvernerka Oklahome Meri Falin, koja je proglasila vanredno stanje u djelovima te savezne države, obišla je pogođeno područje. U Ajovi, tornado je direktno pogodio bolnicu, ali nije bilo žrtava. U Kanzasu, gdje je zabilježeno oko 97 pijavica, povrijeđeno je desetak osoba. U tornadima koji su ove godine pogodili srednji zapad i jug zemlje, do sada su poginule 62 osobe. To je podstaklo strahovanja da bi mogla da se ponovi 2011-ta, najsmrtonosnija godina u proteklih gotovo stotinu godina, kada je u tornadima poginulo oko 550 osoba.